钦定古今图书集成/明伦汇编/交谊典/第007卷 > 性理会通 > 《送刘太真诗序》唐·萧颖士
## 钦定古今图书集成/明伦汇编/交谊典/第007卷 > 性理会通 > 《送刘太真诗序》唐·萧颖士

记有之：尊道成德严师其难哉。故在三之礼，极乎君
亲而师也参焉。无犯与隐，义斯贯矣。孔圣称颜子有
“视予犹父”叹其至欤。今吾于太真也然乎？尔且后进
而余师者，自贾邕、卢翼之后，比岁举进士登科，名与
实皆相望腾迁凡十数子。其他自京畿大学逾于淮
泗，行束修以上而未及门者，亦云倍之。余勿敏曷，云
“当乎”而莫之让。盖有来学微，往教蒙，匪余求，若之何
其拒哉？噫尔之所以求，我之所以诲。学乎文乎？学也
者，非云征辩说，摭文字，以扇夫谈端，轹厥词意；其于
识也，必鄙而近矣；所务乎宪章典法，膏腴德义而已。
文也者，非云尚形似，牵比类，必局夫俪偶，放于奇靡其于言也，必浅而乖矣。所务乎激扬雅训，彰宣事实
而已。众之言文学或不然。於戏！彼以我为僻，尔以我
为正，同声相求，尔后我先，安得而不问哉？问而教，教
而从，从而达，欲辞师得乎？孔门四科，吾是以窃其一
矣。然夫德行政事，非学不言，言而无文，行之不远，岂
相异哉？四者一夫正而已矣。故曰：“《诗》三百，一言以蔽
之曰思，无邪不正之”谓也。吾尝谓门弟子有尹征之
学，刘太真之文，首其选焉。今兹春连茹甲乙，淑问休
阐，为时之冠。浃旬有诏，俾征典校秘书，且驰传垄首，
领元戎书记之事。四牡𬴂𬴂，薄言旋归，声动宇下，浃
于寰外。而太真、元昆，前已科甲，大冲间岁，翩其连举，
谓予不信，岂其然乎？夏五月回棹京洛，告归江表，岵
兮。兮，欢既萃兮。兄矣弟矣，荣斯继矣。缙绅之徒习
《礼》闻《诗》者，佥曰：“刘氏二子，可谓立乎身，光乎亲，蹈极
致于人伦者矣。”上京饯别，庭闱望归，从古以来，未之
闻也。余羁宦此邑，睹斯云举。彼吴之丘，曾是昔游。心
乎往矣，有怀伊阻。行矣风帆，载飞载扬。尔思不及，黯
然以泣。先师孝悌谨信，汎爱亲仁。馀力学文之训，尔
其志之。南条北固，朱方旧里，昔与太真，初会于兹。余
之门人有柳并者，前是一岁，亦尝觏兹地，其请业也，
必始乎此焉。并也有尹之敏，刘之工，其少且病，故莫
之逮。太真亦尝曰：“何敢忘并？”并与真，难乎其相夺也。
缅彼江阴，京阜是临。言念二子，从予于此。尔云过之，
其可忘诸？同是饯者，赋《江有归舟》，以宠夫嘉庆焉尔。